**GRADSKO IZBORNO POVJERENSTVO GRADA KARLOVCA**

**AKTI ZA PROVOĐENJE IZBORA ZA VIJEĆA MJESNIH ODBORA I GRADSKIH ČETVRTI**

Na temelju članka 21. Odluke o postupku provođenja izbora za vijeća mjesnih odbora i gradskih četvrti (''Glasnik Grada Karlovca'' broj 3/09, 2/15 i 4/23) Gradsko izborno povjerenstvo Grada Karlovca na sjednici održanoj dana 16. ožujka 2023. godine donijelo je sljedeće:

**OBVEZNE UPUTE – X**

**o postupku kandidiranja za vijeća mjesnih odbora i vijeća gradskih četvrti**

1. Sukladno gradskoj Odluci o mjesnoj samoupravi (''Glasnik Grada Karlovca'' broj 8/2014 i 2/2015) na području Grada Karlovca djeluje 12 gradskih četvrti i 26 mjesnih odbora.
2. U vijeće gradske četvrti bira se 11 vijećnika. U vijeće mjesnog odbora bira se 7 vijećnika
3. Ovlašteni predlagatelji kandidacijskih lista su političke stranke registrirane u RH i birači.
4. Predlaganje **kandidacijskih lista političkih stranaka:** (OBRAZAC 1, OBRAZAC 2) Kandidacijsku listu može predložiti jedna politička stanka te dvije ili više političkih stranaka. Političke stanke samostalno utvrđuju redoslijed kandidata na kandidacijskim listama na način predviđen statutom političke stranke, odnosno u skladu s posebnim odlukama
5. Predlaganje **kandidacijskih lista birača**: (OBRAZAC 3, OBRAZAC 4) Pravo predlaganja kandidacijskih lista imaju i birači sa područja jedinice mjesne samouprave. Kada birači predlažu kandidacijske liste predlaganje je uvjetovano prikupljenim potpisima birača i to 30 birača za kandidacijsku listu za vijeće mjesnog odbra i 90 birača za kandidacijsku listu vijeća gradske četvrti (OBRAZAC 5, OBRAZAC 6) Podnositelji kandidacijske liste grupe birača su prva tri po redu potpisnika kandidacijske liste. Kandidat može biti podnositelj i potpisnik kandidacijske liste na kojoj se kao kandidat nalazi.
6. U prijedlogu kandidacijske liste za članove vijeća mjesne samouprave obvezatno se navodi naziv kandidacijske liste i nositelj liste, a kandidati moraju biti na listi poredani od rednog broja 1 zaključno do rednog broja koliko ih se bira (11 članova za vijeće gradske četvrti i 7 članova za vijeće mjesnog odbra). Ako predlagatelj predloži više kandidata od utvrđenog broja članova predstavničkog tijela koji se bira na izborima, smatra se da su pravovaljano predloženi samo kandidati zaključno do broja koje se bira u to tijelo. Ako predlagatelj predloži manje kandidata od utvrđenog broja članova tijela koji se bira na izborima, kandidacijska lista nije pravovaljana. Naziv kandidacijske liste je puni naziv političke stranke, dviju ili više političkih stranaka koja je odnosno koje su predložile kandidacijsku listu. Ako su političke stranke registrirale skraćeni naziv stranke odnosno stranaka u nazivu se kandidacijske liste za članove predstavničkih tijela jedinica mogu koristiti kratice. Ako su kandidacijsku listu predložili birači njezin naziv je „kandidacijska lista grupe birača“. Nositelj kandidacijske liste prvi je predloženi kandidat na listi.
7. Za svakog kandidata u prijedlogu kandidacijske liste obvezatno se navodi ime i prezime kandidata, nacionalnost, prebivalište, datum rođenja, osobni identifikacijski broj i spol. Uz prijedlog kandidacijske liste dostavljaju se i očitovanja kandidata o prihvaćanju kandidature (OBRAZAC7, OBRAZAC 8**)** ovjerena od javnog bilježnika ili nadležnog izbornog povjerenstva.
8. Rok za kandidiranje:Kandidacijske liste moraju prispjeti (**biti zaprimljene**) nadležnom izbornom povjerenstvu u roku od **14 dana od dana stupanja na snagu odluke o raspisivanju izbora.** Prijedlozi lista dostavljaju se na obrascima propisanim Obveznom uputom broj I.
9. **Registrirane političke stranke** predaju kandidacijske liste (OBRAZAC 1, OBRAZAC 2), sa izjavama o prihvaćanju kandidatura ( OBRAZAC 7, OBRAZAC 8), dokaz o registraciji, i ako postoji ugovor o suradnji dvije ili više političkih stanaka, odgovarajući dokument za predaju prijedloga kandidacijske liste (punomoć, izvadak iz statuta, i sl.)
10. **Grupe birača**  predaju kandidacijsku listu grupe birača (OBRAZAC 3, OBRAZAC 4) podnose je prva tri potpisnika koji podržavaju listu grupe birača, uz to dostavljaju popis birača koji podržavaju kandidacijsku listu grupe birača (OBRAZAC 5, OBRAZAC 6), te očitovanja kandidata o prihvaćanju kandidature (OBRAZAC 7, OBRAZAC 8).
11. Izrazi koji se koriste u ovim Obveznim uputama, a imaju rodno značenje, odnose se jednako na muški i ženski rod.
12. Ove Obvezne upute objavit će se u „Glasniku Grada Karlovca“, a stupaju na snagu prvoga dana od dana objave u „Glasniku Grada Karlovca“.

KLASA: 012-02/23-01/03

URBROJ: 2133-1-01-03/02-23-10

Karlovac, 16. ožujka 2023. godine

PREDSJEDNICA

Danijela Družak Rade, mag. iur., v.r.